11. EAFi finantsmääruse artikli 23 lõikes 1 on sätestatud, et juhul kui liikmesriik ei maksa tasumisele kuuluvat osamaksu sätestatud tähtajaks, peab asjaomane liikmesriik tasuma maksmata jäänud summalt viivist vastavalt samas artiklis sätestatud viivise maksmise korrale.

11. EAFi finantsmääruse artikli 22 lõikes 1 on sätestatud, et osamaksunõuetega kustutatakse kõigepealt järjestikku varasemate EAFide jaoks ette nähtud summad. Käesolevas ettepanekus esitatud osamaksunõuded hõlmavad seetõttu nii EIP kui ka komisjoni puhul 10. EAFi summasid.

võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel selle viimati muudetud kujul (AKV-ELi koostööleping),

võttes arvesse sisekokkulepet nõukogus kokku tulnud Euroopa Liidu liikmesriikide valitsuste esindajate vahel Euroopa Liidu abi rahastamise kohta mitmeaastase finantsraamistiku (2014–2020) alusel vastavalt AKV–ELi partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse Euroopa Liidu toimimise lepingu neljandat osa (sisekokkulepe), eriti selle artikli 7 lõiget 2,

võttes arvesse nõukogu 2. märtsi 2015. aasta määrust (EL) 2015/323, mis käsitleb 11. Euroopa Arengufondi suhtes kohaldatavat finantsmäärust (11. EAFi finantsmäärus), eriti selle artikli 21 lõiget 2,

võttes arvesse Euroopa Komisjoni ettepanekut

ning arvestades järgmist:

(1)Vastavalt 11. EAFi finantsmääruse artikli 21 lõikes 2 sätestatud menetlusele esitab komisjon 15. oktoobriks 2016 ettepaneku, millega nähakse ette a) liikmesriikide aastase osamaksu ülemmäär 2018. aastal, b) aastane osamaks 2017. aastal, c) osamaksu esimese osa suurus 2017. aastal ja d) hinnanguline mittesiduv prognoos aastase osamaksu kohta aastateks 2019–2020.

(2)Euroopa Investeerimispank edastas 28. juulil 2016 komisjonile oma hallatavate rahastamisvahendite kohta kulukohustuste ja maksete ajakohastatud prognoosi vastavalt 11. EAFi finantsmääruse artiklile 52.

(3)11. EAFi finantsmääruse artikli 22 lõikes 1 on sätestatud, et osamaksunõuetega kustutatakse kõigepealt varasemate EAFide raames ette nähtud summad. Seetõttu tuleks esitada 10. EAFi rahastamisnõue.

(4)Nõukogu võttis 24. novembril 2015 komisjoni ettepaneku alusel vastu otsuse määrata liikmesriikide 2017. aasta EAFi osamaksude ülemmäärad järgmiselt: komisjonile 3 850 000 000 eurot ja Euroopa Investeerimispangale 150 000 000 eurot.

(5)Nõukogu võttis 12. detsembril 2013 vastu otsuse, milles käsitletakse EAFi juhtimise üleminekumeetmeid alates 1. jaanuarist 2014 kuni 11. Euroopa Arengufondi jõustumiseni,

ON VASTU VÕTNUD KÄESOLEVA OTSUSE:

Artikkel 1

Liikmesriikide EAFi makstava aastase osamaksu ülemmäär 2018. aastal on komisjoni puhul 4 550 000 000 eurot ja EIP puhul 250 000 000 eurot.

Artikkel 2

Liikmesriikide aastaseks EAFi osamaksuks 2017. aastal määratakse 4 000 000 000 eurot. See jagatakse nii, et komisjoni osa on 3 850 000 000 eurot ja EIP osa on 150 000 000 eurot.

Artikkel 3

Euroopa Arengufondi osamaksude summad, mille liikmesriigid maksavad Euroopa Komisjonile ja Euroopa Investeerimispangale 2017. aasta osamaksu esimese osana, on esitatud 1. lisa tabelis.

Need osamaksude maksed võib ühendada kohandustega, mis tulenevad üleminekurahastu raames seotud summade mahaarvamisest vastavalt kohandamiskavale, mille iga liikmesriik edastab komisjonile 2015. aasta osamaksu kolmanda osa kindlaksmääramisel.

Artikkel 4

Käesolev otsus on adresseeritud liikmesriikidele.